ইম্ফাল, এপ্রিল ১৯: মণিপুরী এসোসিয়েসন ওব কানাদা (এমএ সী) না শীন্দুনা এপ্রিল ১৬তা খোংজোম দে অমদি শজিবু চৈরাওবগী পুন্না থৌরম অমা পাঙথোকখ্রে হায়না মণিপুরী এসোসিয়েসন ওফ কনাদাগী প্রেসিডেন্ট নবকিশোর হাওবিজমনা থাদোরকপা চেরোল অমনা ফোঙদোরক্লি।
 চেরোল অদুনা মখা তারদুনা হায়, থৌরম অদু মণিপুরী কৌবী ইমানি হায়বা শৈহৌ ঈশৈ অমা শক্তুনা হৌদোক্লবা মতুং মিনিট অমা তুমীন্না লেপ্তুনা এঙ্গলো মণিপুর ৱার ১৮৯১ দা থৱায়না পোন্থা পীখ্রবা অথৌবশিংদা ঈকায়খুম্নবা উৎখি হায়রি।
 থৌরম অদুগী মনুং চন্না মৈতৈ চৈরাওবা অমদি খোংজোম দেগী মতাংদা নিলকুমার নাওরেমনা থৌরম অসি পাঙথোকপগী মরুওইবা ৱাফমশিং অমদি নুংগী ওইবা ৱারোলশিং পীরদুনা কানাদাদা লৈরিবা মণিপুরী ফুরুপশিংগী তুঙদা হৌরক্কদৌরিবা মীরোলশিংদা এৱার্নেস পীখিবগী লোয়ননা তাকপী তম্বীখি।
 চৈরাওবা হায়রিবা নুমীৎ অসিদা মরুওইনা মৈতৈশিংগী অনৌবা চহী হৌরকপবু তরাম্না ওকপা ওইনা মমাংঙৈদগী চৎনদুনা লাক্লবা মখল-মখা কয়াগী এঞ্ছাং থোংদুনা কানাদাদা লৈরিবা মণিপুরী ফেমিলিশিংনা য়াম্না হরাও-তয়াম্না থৌরম অদু পাঙথোকখি।  লোয়ননা থৌরম অদুগী মনুং চন্না থাবল চোংবা, ফ্রন্ট এক্টিভিটিজ, কালচারেল প্রোগ্রাম, তম্বোলা, অঙাংশিং টেলেন্ট সো, অমদি করাওকে মিউজিক্কী তান্থাদা মণিপুরীশিংগী ইনাক খুল্লবা ট্রেদিসনেল দ্রেস শেৎতুনা জগোয় ঈশৈসু পাঙথোকখি।  লোয়ননা থৌরম অদুগী মনুং চন্না নিঙোলশিংনা পিবাশিংদা খুদোলপোৎ পীদুনা য়াইফ থৌনি পীনখিবগা লোয়ননা থৌরম অদু য়াম্না মায় পাক্না পাঙথোকখি হায়নসু এম এ সীনা থাদোরকপা চেরোলদুনা মখা তানা ফোঙদোরক্লি। 